**Պիրոս Դիմաս** (հուն․՝ Πύρρος Δήμας, ալբ․՝ Pirro Dhima, հոկտեմբերի 13, 1971(1971-10-13), Հիմարա), հույն ծանրամարտիկ, Հունաստանի բազմակի չեմպիոն, Եվրոպայի չեմպիոն (1995), աշխարհի եռակի չեմպիոն (1993, 1995, 1998), Օլիմպիական խաղերի եռակի չեմպիոն (1992, 1996, 2000), 11 անգամ սահմանել է աշխարհի ռեկորդ։ 2009 թվականին ընդգրկվել է Ծանրամարտի Փառքի սրահում։

Կենսագրություն
--------------

Պիրոս Դիմասը ծնվել է 1971 թվականի հոկտեմբերի 13-ին Ալբանիայի հարավում գտնվող Հիմարա քաղաքում, էթնիկ հույների ընտանիքում։ Ծանրամարտով զբաղվել սկսել է 1982 թվականին։ 1989 և 1990 թվականներին Ալբանիայի չեմպիոն է դարձել մինչև 82,5 կգ քաշային կարգում։ 1991 թվականին տեղափոխվել է Հունաստան, որտեղ նրա հետ աշխատել է հույն հայտնի մարզիչ Խրիստոս Յակովուն։

1992 թվականին Պիրոս Դիմասն ստացել է Հունաստանի քաղաքացիություն։ Հունաստանի դրոշի ներքո առաջին անգամ մասնակցելով միջազգային մրցության՝ Պիրոս Դիմասը բրոնզե մեդալի է արժանացել Եվրոպայի առաջնությունում։ Նույն թվականին նա առաջին տեղն է զբաղեցրել Բարսելոնայում անցկացված Օլիմպիական խաղերում՝ արժանանալով ոսկե մեդալի։ Հետագա տարիներին Պիրոս Դիմասը մնացել է աշխարհի առաջատար ծանրամարտիկը իր քաշային կատեգորիայում. նա երեք անգամ հաղթել է աշխարհի առաջնություններում, երկու անգամ դարձել է օլիմպիական չեմպիոն և սահմանել է աշխարհի 11 ռեկորդ։

2000 թվականին Սիդնեյում անցկացված Օլիմպիական խաղերում հաղթելուց հետո Պիրոս Դիմասը վնասվածքներ է ստացել, ինչի պատճառով մի որոշ ժամանակ չի կարողացել մասնակցել մրցություններին։ Նա տարել է մի քանի վիրահատություն, սակայն այդպես էլ վերջնականապես չի ազատվել մեջքի ու ձեռքի ցավերից։ Այնուամենայնիվ, նա մասնակցել է 2004 թվականին Աթենքում անցկացված Օլիմպիական խաղերին, որտեղ Պիրոս Դիմասը եղել է Հունաստանի հավաքականի դրոշակակիրը խաղերի բացման և փակման արարողությունների ժամանակ։ Պիրոս Դիմասը մոտ է եղել չորրորդ օլիմպիական ոսկե մեդալի նվաճմանը, սակայն վնասվածքչի պատճառով չի կարողացել հաջողությամբ իրականացնել հրման վերջին երկու փորձերը և երկամարտի արդյունքով զբաղեցրել է երրորդ տեղը։ Չնայած այդ հարաբերական անհաջողությանը՝ հույն երկրպագուները նրան ողջունել են հոտնկայս ծափահարություններով ու Հունաստանի հիմնի կատարմամբ։

Պիրոս Դիմասը դարձել է առաջին ծանրամարտիկը, ում հաջողվել է Օլիմպիական խաղերում նվաճել երեք ոսկե և մեկ բրոնզե մեդալ։ 2004 թվականին նա ավարտել է իր մարզական կարիերան և սկսել աշխատել հեռուստատեսությունում որպես մարզական մեկնաբան։ 2008 թվականին նա դարձել է Հունաստանի ծանրամարտի ֆեդերացիայի նախագահ։ 2012 թվականին ՊԱՍՈԿ կուսակցության կողմից ընտրվել է Հունաստանի խորհրդարանի պատգամավոր։

Ծանոթագրություններ
------------------

1. ↑  Weightlifting Hall Of Fame:List of Members (անգլ.)
2. ↑  Armillotta, Giovanni (April 2008). "Cili ishte shqiptari Pirro Dhima ne Shqiperi?" [Who was the Albanian Pyrros Dimas in Albania]. *Albanian Football Magazine* (in ալբաներեն). **X** (178): 12–13. Retrieved 2010 թ․ հունիսի 11.
3. ↑  "Pyrros DIMAS - The most successful weightlifter". International Olympic Committee. Retrieved 2008 թ․ դեկտեմբերի 10.(չաշխատող հղում)
4. ↑  Пиррос Димас завершил олимпийскую карьеру(չաշխատող հղում)
5. ↑  Պիրոս Դիմասը Հունաստանի խորհրդարանի կայքում (անգլ.)

Արտաքին հղումներ
----------------

* Պիրոս Դիմասի պաշտոնական կայքը Archived 2014-08-09 at the Wayback Machine. (հուն.)
* Պիրոս Դիմասը Chidlovski.net կայքում (անգլ.)
* Պիրոս Դիմասը Sports-reference.com կայքում Archived 2013-12-06 at the Wayback Machine. (անգլ.)
* Պիրոս Դիմասը Միջազգային օլիմպիական կոմիտեի կայքում (անգլ.)
* Պիրոս Դիմասի հարցազրույցը «Спорт-Экспресс» թերթին

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Ֆեյսբուք |
|  |
| Թեմատիկ կայքեր | IWF · IWRP · Olympic Channel · ՄՕԿ |
|  |
| Բառարաններ և հանրագիտարաններ | Munzinger |

 |